กรณีศึกษา MANGO MOJITO
“เราจะทำรองเท้า Craftsmanship สัญชาติไทยที่ดี ให้คนไทยได้ใส่กัน” ประโยคนี้เป็นแนวคิดของเด็กมหาวิทยาลัยคนหนึ่ง ที่เลือกเส้นทางชีวิตหลังจบมหาวิทยาลัยด้วยการทำในสิ่งที่ตนเองรัก..  เด็กมหาวิทยาลัยคนนี้กลายมาเป็นเจ้าของแบรนด์ Mango Mojito  เรื่องราวของแบรนด์รองเท้าสัญชาติไทย ที่มีกลิ่นอายความเป็นยุโรปซ่อนอยู่เป็นอย่างไร  โดยส่วนตัวลงทุนแมนไม่รู้จักแบรนด์นี้ เพียงแค่ไปต่อคิวทุกทีที่ลดราคา และวันนี้ ลงทุนแมนจะมาเล่าให้ฟัง 
13 ส.ค. 2561

กรณีศึกษา MANGO MOJITO / โดย ลงทุนแมน
“เราจะทำรองเท้า Craftsmanship สัญชาติไทยที่ดี ให้คนไทยได้ใส่กัน”
ประโยคนี้เป็นแนวคิดของเด็กมหาวิทยาลัยคนหนึ่ง ที่เลือกเส้นทางชีวิตหลังจบมหาวิทยาลัยด้วยการทำในสิ่งที่ตนเองรัก..
เด็กมหาวิทยาลัยคนนี้กลายมาเป็นเจ้าของแบรนด์ Mango Mojito
เรื่องราวของแบรนด์รองเท้าสัญชาติไทย ที่มีกลิ่นอายความเป็นยุโรปซ่อนอยู่เป็นอย่างไร
โดยส่วนตัวลงทุนแมนไม่รู้จักแบรนด์นี้ เพียงแค่ไปต่อคิวทุกทีที่ลดราคา
และวันนี้ ลงทุนแมนจะมาเล่าให้ฟัง
เรื่องนี้ต้องย้อนกลับไป 7 ปีที่แล้ว..
คุณจิรโรจน์ พจนาวราพันธุ์ หรือ คุณวัธ เป็นหนึ่งคนที่ชื่นชอบในรองเท้างาน Craftsmanship
Craftsmanship คืออะไร?
ความหมายของ Craftsmanship คือ งานฝีมือ..
ปัจจุบันโลกถูกขับเคลื่อนด้วย Mass Production หรือ อุตสาหกรรมการผลิตจำนวนมากโดยเครื่องจักรกลในโรงงาน
แปลว่าสินค้าที่เป็น Craftsmanship หรืองานฝีมือที่ผลิตได้ทีละไม่กี่ชิ้น จะมีกำลังการผลิตที่น้อยกว่ามาก รวมถึงช่องทางการจำหน่ายก็จะเล็กตามขนาดของธุรกิจ..
คำถามที่เกิดขึ้น คือ งานฝีมือยังจำเป็นอยู่ไหมในโลกยุคปัจจุบัน?
ตัวอย่างคู่แข่งที่ดูสมน้ำสมเนื้อในเรื่องนี้คงหนีไม่พ้นนาฬิกา Rolex เรือนละหลายแสน กับ นาฬิกา Swatch ที่ราคาหลักพันแต่เป็นบริษัทผลิตนาฬิกาที่ใหญ่สุดในโลก
สองแบรนด์นี้แตกต่างกัน และมีกลุ่มลูกค้าที่ต่างกัน แปลว่าในทุกกลุ่มธุรกิจยังมีช่องว่างให้เราได้เข้าไปอยู่เสมอ ถ้าเราดีพอ..
กลับมาที่เรื่องของคุณวัธเมื่อ 7 ปีก่อน
คุณวัธ เป็นหนึ่งคนที่ชื่นชอบงานรองเท้าทำมือ และซื้อรองเท้ามากมายจากหลายประเทศทั่วยุโรป
วันหนึ่ง ระหว่างที่คุณวัธกำลังเดินที่ห้างสรรพสินค้าแห่งหนึ่งในประเทศไทย เพื่อหารองเท้าสัญชาติไทย 1 คู่ แต่กลับไม่เจอรองเท้าที่ถูกใจ..
ความคิดที่ว่า “เราจะทำรองเท้า Craftsmanship สัญชาติไทยที่ดี ให้คนไทยได้ใส่กัน” จึงเกิดขึ้นมา
พอเรื่องเป็นแบบนี้ ธุรกิจแบรนด์รองเท้า Mango Mojito ของคุณวัธจึงเริ่มขึ้นหลังจบการศึกษาที่มหาวิทยาลัยอัสสัมชัญ
ประกอบกับที่บ้านของคุณวัธ ทำธุรกิจสิ่งทอ เรื่องนี้จึงเปรียบเสมือนเป็นการต่อยอดอีกทางหนึ่งของธุรกิจครอบครัว
ความหมายที่ซ่อนอยู่ในชื่อ Mango Mojito คืออะไร?
Mango คือ มะม่วง ซึ่งถือเป็นผลไม้ยอดนิยมที่ปลูกได้ดีในประเทศไทย
แต่ ถ้าเราลองวางมะม่วงผลหนึ่งในแนวนอน รูปทรงของมะม่วงลูกนั้นจะมีความคล้ายคลึงกับทรงของรองเท้า..
Mojito คือ ชื่อสูตรเครื่องดื่มประเภทค็อกเทลที่มีกระบวนการทำที่ละเอียดอ่อน และผสมผสานไปด้วยวัตถุดิบหลายอย่าง
Mango Mojito จึงเปรียบเสมือนแบรนด์รองเท้าของคนไทยที่ใส่ใจในทุกขั้นตอนการผลิต รวมไปถึงวิธีการคัดสรรวัตถุดิบคุณภาพ
รายละเอียดในรองเท้า Mango Mojito เป็นอย่างไร?
รองเท้าทุกคู่ถูกออกแบบโดยหุ่นรองเท้านำเข้าจากประเทศอิตาลี ที่ถูกปรับโดยช่างฝีมือคนไทยให้มีความเพรียวและเหมาะสมกับคนไทยมากขึ้น
หนังรองเท้าถูกเลือกสรรมาจากประเทศญี่ปุ่น และอิตาลีเป็นหลัก รวมไปถึงเทคนิคการผลิตรองเท้า Goodyear Welted Construction ซึ่งเป็นเทคนิคดั้งเดิมของแบรนด์รองเท้าชั้นนำทั่วโลก
Goodyear Welt จะเป็นขั้นตอนการเย็บสองชั้น ซึ่งจะทำให้ตัวรองเท้ามีความแข็งแรง และยืดหยุ่นมากขึ้น ส่งผลให้ระยะเวลาการใช้งานก็จะนานขึ้นด้วย
ในที่สุด Mango Mojito ก็ได้เปิดตัวร้านแรกที่สวนลุมไนท์บาซาร์ และวางขายในห้าง ZEN หลังจากเปิดร้านแรกได้เพียง 6 เดือน
ด้วยเอกลักษณ์ของแบรนด์ที่แตกต่าง เสน่ห์ของรองเท้าที่ถูกผลิตด้วยมือทั้งคู่ ทำให้ Mango Mojito เป็นที่รู้จักอย่างรวดเร็ว
เรื่องทุกอย่างดูเหมือนจะสวยหรู แต่จริงๆ แล้วไม่ใช่แบบนั้น
เพราะในระหว่างที่ทุกอย่างกำลังไปได้ดี อุปสรรคที่ไม่คาดคิดก็เกิดขึ้น..
ในช่วงปี 2011 ประเทศไทยเกิดวิกฤติทางการเมือง รวมไปถึงห้าง ZEN เกิดไฟไหม้ ส่งผลให้รองเท้าในสต๊อกกว่า 500 คู่ของ Mango Mojito หายไปทั้งหมด และสวนลุมไนท์บาซาร์ได้ถูกปิดไป จึงทำให้สาขาแรกของ Mango Mojito หายไปด้วยเช่นกัน..
แต่เรื่องนี้ก็ไม่ได้ทำให้คุณวัธ ล้มเลิกความตั้งใจ
Mango Mojito กลับมาอีกครั้งในปี 2013 โดยการนำไปฝากขายใน Siam Paragon และ Central World โดยผ่านการทดสอบช่วงพิสูจน์ยอดขายกับห้างทั้งสองก่อนจะลงพื้นที่ประจำ
การเติบโตของ Mango Mojito ถูกส่งผ่านปากต่อปาก จากผู้สวมใส่จริงมาเรื่อยๆ จนกระทั่งในปี 2014 สาขาที่สยามสแควร์ก็ได้ถูกสร้างขึ้น
บรรยากาศในร้านได้ถูกออกแบบให้มีความเป็นโลกตะวันตก โดยมีชั้นวางรองเท้าทำด้วยไม้ให้อารมณ์ความวินเทจ รวมถึงการตกแต่งด้วยเปียโน 1 หลังวางอยู่ในร้าน..
และนั่นก็ทำให้แบรนด์นี้ค่อยๆ กลับมาได้ จนโรงงานมีพนักงานประจำมากถึง 15 คน
รายได้ของ Mango Mojito เป็นอย่างไร?
Mango Mojito จดทะเบียนบริษัทในชื่อบริษัท วัธศิลป์ จำกัด
ปี 2016 บริษัทมีรายได้ 13 ล้านบาท
ปี 2017 บริษัทมีรายได้ 17.6 ล้านบาท
จากการเติบโตของแบรนด์ทำให้ในปีนี้ Mango Mojito เปิดสาขาใหม่ที่เกสร วิลเลจ..
ก็ต้องคอยติดตามว่าแบรนด์นี้จะขยายสาขาไปที่ไหนอีกบ้าง
เรื่องนี้บอกอะไรกับเรา?
หากเรามีสิ่งที่รัก หรือสิ่งที่ชื่นชอบ ทำไมเราไม่ลองทำมันขึ้นมาจากความชอบของเราเอง
Mango Mojito เกิดมาจากสมการ ความรัก ความชอบรวมกับความตั้งใจจริง และ
จากความคิดเริ่มต้นที่ว่า “เราจะทำรองเท้า Craftsmanship สัญชาติไทยที่ดี ให้คนไทยได้ใส่กัน”
จนปัจจุบันกลายมาเป็นรองเท้าที่คนไทยไปต่อแถวกันตั้งแต่ก่อนร้านเปิด เพื่อรองเท้าคู่โปรดของพวกเขาในช่วงลดราคา..
คำพูดที่ทำให้เจ้าของแบรนด์รองเท้าคนหนึ่งรู้สึกดีที่สุดอาจจะไม่ใช่คำว่า
“เดือนนี้ยอดขายโตขึ้น”
แต่อาจจะเป็นคำพูดของคนแปลกหน้าคนหนึ่งที่ถามว่า
“รองเท้านี้แบรนด์อะไร? สามารถซื้อได้ที่ไหน?”
หากวันนี้เรามีสิ่งที่ชื่นชอบ และมีความฝันจะทำอะไรอย่างหนึ่งแต่เรายังไม่กล้าที่จะทำ
ทำไมเราไม่ลองทำในสิ่งที่เรารักดูสักครั้ง..
แล้วถ้าเราไม่เริ่มตอนนี้ เราจะเริ่มตอนไหน?
----------------------
หากการเขียนของคุณคือความฝัน ลองแบ่งปันให้เพื่อนอ่านได้ที่ blockdit โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-กรมพัฒนาธุรกิจการค้า
[8963].